
ДО 
ОБЩИНСКИ СЪВЕТ
БУРГАС
ДОКЛАДНА  ЗАПИСКА

        ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Кандидатстване за безвъзмездна финансова помощ от Финансовия механизъм на Европейското икономическо пространство 2014 - 2020, по първа покана за набиране на  проектни предложения по Резултат 1 „Подобрено управление на културното наследство“, подрезултат 1.1 „Културно наследство, представено в ревитализирани, реставрирани и реновирани места“, Програма „Културно предприемачество, наследство и сътрудничество“.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Министерството на културата, в качеството си на Програмен оператор на Програма „Културно предприемачество, наследство и сътрудничество“, е обявило Първа покана за кандидатстване с проектни предложения за предоставяне на безвъзмездна финансова помощ по Резултат 1 „Подобрено управление на културното наследство“, подрезултат .1 „Културно наследство, представено в ревитализирани, реставрирани и реновирани места“. Програмата поставя акцент върху подобряване на управлението и представянето на културно наследство, включително и чрез ревитализиране, реставриране и обновяване на пространства, както и насърчаване на културното предприемачество. 
Съгласно финансовите условия на схемата, средствата за безвъзмездна финансова помощ покриват 100% от разходите по проекта, като плащанията се извършват въз основа на направени искания за плащане за реално извършени разходи.
	В тази връзка Община Бургас подготвя проектно предложение за обновяване, ревитализиране, реставриране и реновиране на пространства за представяне на културно наследство в Бургаска художествена галерия „П. Задгорски“, както и пространства за представяне на временни и постоянни изложби в Културен център „Морско Казино“. Целта на проектното предложение е да се обновят и ревитализират пространства в бургаските културни институти, съгласно съвременните тенденции и приложимите изисквания, което ще спомогне за засилване на ролята на културата и културното наследство в местното и регионално развитие и привличането на нови публики.

	Дейностите по проекта предвиждат:
· обновяване и ревитализиране на пространствата, интериора и елементи от екстериора, реставриране и/или ремонтиране на експозиционни пространства, внасяне на подобрения, позволяващи отварянето на фондохранилища за посетители, обособяване и адаптиране на помещения за временни експозиции;

· Закупуване на техника, софтуер и оборудване, осветителни тела, мебели за експозициите, постаменти, паравани, както и всичко необходимо за технически решения в полза на хора с увреждания; 
· Дейности за дизайн и изработка на музейни сувенири;
· Дейности за оборудване и обзавеждане на специализирани пространства за реализирането на образователни програми и инициативи, детски ателиета, прожекции и др.; отпечатване на помагала за детска публика и работа с деца с увреждания;
· Дейности, свързани с изработване и публикуване/излъчване на видеоматериали с образователна насоченост за най-значимите и интересни експонати в колекцията, недвижими културни ценности, исторически събития и личности, традиции и нематериално културно наследство, видеоматериали за изложби и за провеждани образователни програми и уроци, и др.;
· Дейности за изработване и публикуване/излъчване на многоезични виртуални турове, панорамни разходки и други чрез VR, 3D и др. технологии;
· Дейности за изработване на 3D модели, мобилни приложения, макети, визуализации, интерактивни инсталации;
· Дейности, свързани с обучение на ръководен и специализиран персонал, изграждане на капацитет и споделяне на компетенции;
· Създаване на минимум 2 работни места, които ще подпомогнат работата на културните институти в разработване на съвременни решения и привличане на нови публики; 
· Създаване на минимум 1 нова изложба/експозиция, в съответствие с целите на програмата; 
· Създаване  на Предприемачески план, който ще отговаря на целите, визията и ценностите, специфични за Бургаска художествена галерия „П. Задгорски“, който следва да се изпълнява за период от 5 години след създаването му. 


Максимално допустимата стойност на безвъзмездната финансова помощ по програмата е в размер до 400 000 (четиристотин хиляди) евро.

Партньорство по проекта се предвижда да бъде установено с Бургаска художествена галерия „П. Задгорски“, както и по възможност с партньор от страните донори. 

Проектното предложение съответства на общите цели на Стратегическата рамка за развитие на Община Бургас към ПИРО за периода 2021 - 2027 г., а именно подобряване на условията на достъп до културно наследство чрез експониране и популяризиране на недвижими, движими и нематериални културни ценности на територията на региона. 


Предвид условията за кандидатстване е необходимо на етап подаване на проектното предложение да бъде представено решение на Общински съвет, с което се дава съгласие за кандидатстване по процедурата, както и за поемане на ангажимент за осигуряване на устойчивост в съответствие с приложимите изисквания на програмата.
Във връзка с гореизложеното и на основание чл.21, ал.1, т.12 от Закона за местното самоуправление и местната администрация, предлагам Общински съвет - Бургас да вземе следните:



Р Е Ш Е Н И Я:
1. Общински съвет - Бургас дава съгласие Община Бургас да кандидатства за безвъзмездна финансова помощ от Финансовия механизъм на Европейското икономическо пространство 2014 -2021, за обновяване, ревитализиране, реставриране и реновиране на пространства за представяне на културно наследство в Бургаска художествена галерия „П. Задгорски“, както и пространства за представяне на временни и постоянни изложби в Културен център „Морско казино“.
2. Общински съвет - Бургас гарантира и декларира, че за постигнатите резултати по проекта ще бъде осигурена устойчивост, а именно: 

· Придобитото в рамките на проекта оборудване/актив да бъде застраховано срещу обичайните застрахователни рискове (като кражба, пожар и др.) както по време на изпълнението на проекта, така и за период от поне 5 (пет) години след одобрение на финалния отчет проекта (чл. 8.3.2, буква „б“ от Регламента);
· Да осигури достатъчен ресурс за поддръжка на придобитото оборудване/актив за период от поне 5 (пет) години след одобрение на финалния доклад по проекта;



С УВАЖЕНИЕ,
ДИМИТЪР НИКОЛОВ
КМЕТ НА ОБЩИНА БУРГАС

